Mette Gjerskov (S), 2013-03-14:
Det her er første behandling af ændring af hundeloven.
Det er et beslutningsforslag, som indebærer, at forbuddet mod bestemte hunderacer, som blev indført ved ændring af hundeloven i 2010, skal ophæves; at det præciseres, hvad der skal forstås ved skambidning; at der med hensyn til skader fra hundebid skelnes mellem tilfælde, hvor det er en anden hund, der bliver bidt, og tilfælde, hvor et menneske bliver bidt; og endelig at der fokuseres på hundeejernes ansvar for hundens adfærd og opførsel, eventuelt ved fastsættelse af krav til hundeejere og sanktioner ved manglende overholdelse af eventuelle krav.
Den balance er vi simpelt hen nødt til at sikre.
Vi er også nødt til at sikre, at aggressive hunde ikke findes frit i vores land.
Vi vil simpelt hen ikke finde os i aggressive hunde, der bider.
Derfor har jeg lanceret en pakke med initiativer vedrørende lovgivning om hunde, som kommer til at folde sig ud i løbet af det kommende år.
Vi skal tage hensyn til borgernes sikkerhed og tryghed, og jeg mener faktisk, at den måde, vi sikrer den bedste saglige balance i den her sag på, er ved at få foretaget den evaluering, som allerede blev besluttet, da hundeloven blev vedtaget.
Det er en evaluering, jeg er ved at sætte i gang.
Det blev lovet allerede dengang, at man skal lave evalueringen af hundeforbuddet.
Det gør jeg.
Den anden ting, jeg gør, er også at gå ind og kigge på spørgsmålet om skambidning.
For hvad er skambid?
Det har der i hvert fald været meget diskussion om.
Den regel vil jeg også kigge på.
Jeg vil også sige, at vi skal huske i den her sag, at der jo var en grund til, at man lavede de stramninger i hundeloven for 3 år siden.
Der var jo en grund til det.
Der var en række sager med bidske hunde og mennesker og især børn, der var blevet bidt af hunde.
Så man kan sige, at forbuddet mod de her racer blev indført med en forventning om, at antallet af farlige hunde kunne reduceres.
Det handlede om dyr af bestemte racer, og så lavede man skambidsparagraffen, som handlede om individuelle dyr uanset race, som kunne vise sig at være aggressive.
Jeg tager skambid med ind i evalueringen.
Derudover har jeg i hundepakken også en lang række andre punkter: Et servicetjek på hele hundeområdet, med kenneler, fyrværkerilov, og jeg skal komme efter jer, og oplysningselementer, så vi sikrer, at borgerne vælger den rigtige hund fra starten.
Det er så surt at stå der bagefter og blive overrasket over, hvad en hund egentlig kræver.
Så der er rigtig mange ting, vi kommer til at skulle drøfte.
Men jeg synes, at der på den måde er masser af positive ting i det her beslutningsforslag.
Jeg synes bare gerne, jeg vil have lov til at gennemføre den saglige og faglige evaluering, så vi har et ordentligt grundlag at træffe beslutning på i Folketinget.
Det må vi kunne vente på.
Jeg havde i går et møde med en lang række interessenter – vi taler jægere; hundevenner; Facebookgrupper, som var bange for hunde; civile hundeførerforeninger; forskellige kennelklubber; dyrlæger og alverdens interessenter – for at diskutere, hvordan vi egentlig kunne lave sådan en evaluering.
Så jeg vil altså foreslå, at vi nu i udvalget tager en drøftelse af det her spørgsmål, men at en eventuel ændring af loven skal afvente, at vi har gennemført evalueringen.
Det kommer til at løbe over det meste af 2013.
Men lad os tage evalueringen først, og så får vi en grundig drøftelse.
Det kan jeg i hvert fald love.